**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti savivaldybės biudžeto sąskaita nekilnojamojo turto mokesčio (toliau – NTM) lengvatą IĮ „Retro knygos“ (kodas 300959570), užsiimančią knygyno veikla adresu Tiltų g. 19, Klaipėda, ir UAB „Toti idėjos“ (kodas 303063877), vykdančią mažos parduotuvėlės ir poilsio, sporto ir sveikatingumo veiklą, adresu Turgaus g. 20-6, Klaipėdoje.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintais NTM lengvatų teikimo tvarkos aprašais ir juose nustatytais reikalavimais, priimti sprendimą dėl NTM lengvatos suteikimo juridiniams asmenims.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš IĮ „Retro knygos“ ir UAB „Toti idėjos“ gauti prašymai suteikti NTM lengvatą.

Sprendimo projektas parengtas vadovaujantis Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2–235) patvirtintais Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais tvarkos aprašu (IĮ „Retro knygos“ ) ir Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašu (UAB „Toti idėjos“, veikla: aprašo punktai).

Juridiniai asmenys atitinka Klaipėdos miesto savivaldybės tarybos sprendimu patvirtinto NTM lengvatų teikimo tvarkos aprašo keliamus reikalavimus ir pateikė visus reikiamus dokumentus.

**3. Kokių rezultatų laukiama.**

Juridiniams asmenims, vykdantiems atitinkamą veiklą Klaipėdos miesto Senamiestyje, būtų suteikta mokestinė lengvata, tuo paremiant jų vystomą verslą.

**4. Sprendimo projekto rengimo metu gauti specialistų vertinimai.**

Investicijų ir ekonomikos departamento Tarptautinių ryšių, verslo plėtros ir turizmo skyrius pateikė informaciją, kad IĮ „Retro knygos“ ir UAB „Toti idėjos“ atitinka nereikšmingos pagalbos gavėjams keliamus reikalavimus ir jų vykdoma veikla atitinka patvirtintų NTM lengvatų teikimo tvarkos aprašų reikalavimus.

**5. Išlaidų sąmatos, skaičiavimai, reikalingi pagrindimai ir paaiškinimai.**

5.1. IĮ „Retro knygos“ su prašymu pateikė 2013 metų NTM deklaraciją, kurioje už Klaipėdos miesto savivaldybėje esantį nekilnojamąjį turtą deklaravo 1840 Lt NTM sumą (230000 Lt mokestinė vertė x 0,8 %). Lengvatos dydis – 100 proc., t.y. **1840** Lt.

5.2. UAB „Toti idėjos“ su prašymu pateikė 2013 metų NTM deklaraciją, kurioje deklaravo NTM sumą 1377 Lt už negyvenamąją patalpą – parduotuvės patalpas. Nuomojamų patalpų dalies NTM apskaičiuojamas: mokestinė vertė 344 333 Lt (480 000/ 122,17 m2 x 87,64 m2) x 0,8 % / 12 mėn. x 6 mėn. Lengvatos dydis – 50 proc., t.y. **689 Lt.**

**6. Lėšų poreikis sprendimo įgyvendinimui.**

Pagal šį tarybos sprendimą dėl asmenims suteiktų NTM lengvatų sumos Klaipėdos miesto savivaldybė į biudžetą negaus **2529 Lt** NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – nurodytos šio aiškinamojo rašto 3 dalyje. Neigiamos pasekmės nurodytos šio aiškinamojo rašto 6 dalyje.

PRIDEDAMA. Pateiktų prašymų kopijos, Investicijų ir ekonomikos departamento Tarptautinių ryšių, verslo plėtros ir turizmo skyriaus pateiktos išvados dėl veiklos atitikimo, 2 lapai.

Mokesčių skyriaus vedėja Jolanta Uptienė